**ΛΑΊΚΑ ΠΑΡΑΜΥΘΙΑ**

ΤΟ ΠΙΟ ΓΛΥΚΟ ΨΩΜΙ

Πρόκειται για ένα λαογραφικό κείμενο, ένα λαϊκό αφήγημα, όπως ακριβώς τα δημοτικά τραγούδια.

Θεματικά κέντρα: 1. Η δυστυχία της απραξίας, ο βασιλιάς τα είχε όλα, δε χρειαζόταν να προσπαθήσει για τίποτε. Κι όμως αυτό τον έκανε δυστυχισμένο. Η νευρική ανορεξία ήταν το αποτέλεσμα της αδράνειάς του. Η ζωή του δεν είχε ενδιαφέρον. 2.Ο εργάτης της γης αλλά και κάθε βιοπαλαιστής αντλεί ικανοποίηση και χαρά μέσα από τη δουλειά και την απλότητα. 3. Το ψωμί ως προϊόν και ως αμοιβή του ανθρώπινου μόχθου.

Βασικοί αφηγηματικοί τρόποι είναι η αφήγηση, η περιγραφή και ο διάλογος.

Ο μύθος του εν λόγω παραμυθιού δομείται πάνω στα μοτίβα πρόβλημα-συμβουλή, δοκιμασία-ικανοποίηση. Το πρόβλημα ήταν ότι τα πλούσια εδέσματα του παλατιού δε συγκινούσαν το βασιλιά. Η συμβουλή (λύση) ήταν η δουλειά και ο μόχθος που αποκατέστησε την όρεξη του βασιλιά. Η δοκιμασία ήταν η καλλιέργεια της γης και η παρασκευή του ψωμιού, η ικανοποίηση ήταν η χαρά της εργασίας που έδωσε νόημα στη ζωή του.

Πρωταγωνιστές ο αυταρχικός βασιλιάς και ο σοφός γέροντας.

Μορφικά το παραμύθι έχει λιτή αφήγηση, παρατακτική σύνταξη και απλή, απέριττη γλώσσα. Οι διάλογοι είναι φυσικοί, βιωματικοί και διατηρούν τη ζωντάνια του προφορικού λόγου («να μην τα πολυλογούμε»).

Χαρακτηριστικά των λαϊκών παραμυθιών η προφορικότητα, η σύνδεση με τη ζωή και τις ασχολίες των ανθρώπων, η διδακτική πρόθεση.

Επιμύθιο: «Η ζάχαρη του ψωμιού σου ήταν ο ιδρώτας που έχυσες για να το φτιάξεις».

Ο ΦΤΩΧΟΣ ΚΑΙ ΤΑ ΓΡΟΣΙΑ

Πρόκειται για ένα ανάλαφρο και ευρηματικό παραμύθι. Η λαϊκή σοφία προσπάθησε να συμβιβαστεί με τη βιοπάλη και να αντιμετωπίσει με αισιοδοξία τις οικονομικές δυσκολίες και τις στερήσεις.

Αυτό που κυριαρχεί στο παραμύθι είναι ο προβληματισμός σχετικά με την αποτελεσματικότητα του πλούτου στην κατάκτηση της ευτυχίας.

Η λαϊκή θυμοσοφία «τα χρήματα δε φέρνουν την ευτυχία» αποτελούσε το θρίαμβο του φτωχού, του ταπεινού, του κατώτερου και τη δυνατότητα που του έδινε το παραμύθι να δραπετεύσει προσωρινά από την υποδεέστερη θέση και να ανέλθει σε μια ανώτερη, κατά τη διάρκεια του χρόνου αφήγησης. Ήταν ένα είδος παραμυθίας, δηλαδή παρηγοριάς.

Στα παραμύθια αίρονται συχνά οι κοινωνικές ανισότητες και συντελείται ένα είδος κοινωνικής κινητικότητας των ηρώων προς τα επάνω: οι βασιλιάδες εύκολα παντρεύουν τα παιδιά τους με φτωχούς ή τους δίνουν το μισό βασίλειο ως προίκα, ο αριστοκράτης ερωτεύεται τη φτωχή κοπέλα (βλέπε ελληνικές ταινίες), παρόλο που η κοινωνία στα παραμύθια είναι ταξική. Υπάρχει μια ρευστότητα και όλα είναι δυνατό να συμβούν!

Πρωταγωνιστές εδώ είναι ένας ευτυχής φτωχός και ένας δυστυχής πλούσιος. Ο πλούσιος ζηλεύει την ξένοιαστη καθημερινότητα του φτωχού και απορεί πώς με τόση δουλειά τα βράδια με την οικογένειά του περνούν όμορφα. Όταν τα χρήματα «μπαίνουν» στη ζωή του φτωχού με την ευγενή παραχώρηση του πλούσιου, αρχίζουν τα προβλήματα και οι σκοτούρες. Χάνει την ανεμελιά και τη χαρά που βίωνε με την οικογένειά του (τραγούδι, χορός, γέλια) και διακατέχεται από δυσθυμία και άγχος. Έτσι, αποφασίζει να επιστρέψει τα γρόσια στον πλούσιο για να επανέλθει στην πρότερη ευτυχισμένη κατάσταση.

Με το σχήμα του κύκλου, το παραμύθι μας τελειώνει ακριβώς όπως άρχισε, με την ίδια εικόνα (αποκατάσταση της τάξης).

**(ενδεικτική ερμηνευτική προσέγγιση από το βιβλίο του καθηγητή, ΟΕΔΒ, 2007)**